Simon Emil Ammitzbøll (LA), 2012-05-03:
Det er jo et forslag, som det er svært ikke at have sympati for, altså princippet om, at hvis der kommer udlændinge til Danmark, som begår kriminalitet og skal i fængsel, er det bedre, at de afsoner i det land, de nu engang kommer fra, i stedet for at afsone her i landet.
Jeg vil gerne understrege, at vi i Liberal Alliance synes, vi har en politik, som er åben over for omverdenen og over for folk fra andre lande.
Vi vil gerne have en politik, der baserer sig på åbne grænser og lukkede kasser, det vil sige, at enhver er velkommen, men skal ikke ligge det offentlige til last.
Når vi har den politik, er det selvfølgelig vigtigt for os, at det bliver kombineret med en konsekvent holdning om, at vi selvfølgelig ikke vil acceptere, at udlændinge kommer til Danmark med det formål at begå kriminalitet.
Forslagsstillerne har fremsat et forslag om at pålægge regeringen at optage forhandlinger med EU-medlemsstater og andre relevante stater om foranstaltninger, der effektivt kan understøtte samarbejde om domfældte udlændinges afsoning i hjemlandet og samarbejde, der kan styrke efterforskningen og den forebyggende indsats over for grænseoverskridende kriminalitet.
Nu har vi talt meget om EU, og det vil jeg også gerne vende tilbage til om lidt, men der står jo også »andre relevante stater«, og det er sådan set resten af verden, og det synes jeg vi ligesom har udelukket lidt i den her debat.
Jeg vil godt sige, at vi da i hvert fald for Liberal Alliances vedkommende synes, det er en god idé, at regeringen løbende har forhandlinger om det og undersøger mulighederne for, at udlændinge, der begår kriminalitet, netop kan afsone i deres hjemland, også selv om der er tale om lande uden for EU.
Så jeg synes, det er vigtigt, at vi også har den del af debatten med.
I forhold til EU-medlemsstater er der blevet talt en del
om, at der jo allerede er lavet en rammeafgørelse, og at nu vil det komme til at ske, så lad os nu se.
Vi kender jo, som flere ordførere været inde på, implementeringshastigheden i en del af medlemslandene i Den Europæiske Union.
Så er der blevet spurgt lidt ind til det her med fængsler i andre europæiske lande.
Som jeg ser det, fremgår det ikke direkte af det her forslag, at man skal bygge fængsler i andre europæiske lande, men det kunne dog have nogle fordele, at man gik ind og understøttede, at de netop kan afsone i deres hjemland.
Fru Pernille Skipper sagde, at det må blive dårligere, hvis det bliver billigere.
Nej, for nu er det jo sådan, at en del af de her lande har et væsentlig lavere lønniveau både i byggebranchen og i øvrigt også, er jeg sikker på, for fængselsfunktionærer, så der er ingen tvivl om, at man kan få flere fængselsceller for pengene, og at man kan få flere indsatte for pengene.
Og det er jo sådan set meget smart, hvis man kan det – så har man vel en eller anden form for finansiering.
Hr. Jeppe Mikkelsen var nervøs for, at man dermed skabte arbejdspladser til østeuropæere.
Der må jeg bare oplyse om, at det her sikkert vil have en sådan størrelse, at EU's regler om udbud vil træde i kraft, og derfor kan virksomheder fra alle EU-lande jo komme med bud på at bygge de pågældende fængsler, fuldstændig som det sker med de vindmølleparker, der skal bygges i forlængelse af det frygtelige energiforlig, som alle Folketingets øvrige partier har vedtaget, og som jo giver 8.000 nye arbejdspladser, men næppe 8.000 danske arbejdspladser.
Først og fremmest vil det jo nok være udenlandske arbejdspladser, og det er jeg sikker på at man er glad for især i Østeuropa.
Konklusionen for Liberal Alliances vedkommende er, at det her forslag kunne være med til at give regeringen et kærligt skub i den rigtige retning for at være mere effektive i forhold til at gøre noget, så andre EU-borgere kan afsone i deres hjemland.
Derudover vil det måske kunne skabe et øget fokus på, at også borgere fra resten af verden skal kunne afsone i deres hjemlande.